Avainsanat

Tiivistelmä



Avainsanat

1. Yhteisön tavaramerkki — Yhteisön tavaramerkin määritelmä ja hankkiminen — Ehdottomat hylkäysperusteet — Tavaramerkit, jotka muodostuvat yksinomaan sellaisista merkeistä tai merkinnöistä, joita voidaan käyttää osoittamaan tavaran ominaisuuksia — Sanamerkki OLDENBURGER — (Neuvoston asetuksen N:o 40/94 7 artiklan 1 kohdan c alakohta)

2. Yhteisön tavaramerkki — Yhteisön tavaramerkin oikeusvaikutukset — Rajoitukset — Asetuksen N:o 40/94 12 artiklan b alakohdan tarkoitus — Soveltamisedellytys — Pätevästi rekisteröidyn tavaramerkin olemassaolo — (Neuvoston asetuksen N:o 40/94 7 artiklan 1 kohdan c alakohta ja 12 artiklan b alakohta)

3. Yhteisön tavaramerkki — Rekisteröintimenettely — Hakemuksen tutkiminen — Merkki, jossa on erottamiskyvytön osatekijä — Viraston mahdollisuus pyytää erottamiskyvyttömästä osatekijästä erottamislausumaa — Ulottuvuus — (Neuvoston asetuksen N:o 40/94 38 artiklan 2 kohta)

Tiivistelmä

1. Sanamerkki OLDENBURGER, jonka rekisteröintiä on haettu eräille kaikkien kuluttajien päivittäistavarakulutukseen tarkoitetuille elintarvikkeille, jotka kuuluvat Nizzan luokituksen luokkiin 29, 30 ja 32, muodostuu yksinomaan tunnuksesta, joka osoittaa tai voi osoittaa kohdeyleisölle kyseessä olevien tuotteiden maantieteellistä alkuperää yhteisön tavaramerkistä annetun asetuksen N:o 40/94 7 artiklan 1 kohdan c alakohdassa tarkoitetulla tavalla.

Kun nimittäin otetaan huomioon, että kyseinen sanamerkki on suora adjektiivimuotoinen johdos saksalaisen Oldenburgin kaupungin ─ joka on Weser-Emsin hallintopiirin pääkaupunki Ala-Saksissa ─ nimestä ja että tunnuksesta välittömästi mieleen tuleva maantieteellinen alue on tunnettu kyseessä olevien tuotteiden tuotantoalueena, saksalainen yleisö voi ymmärtää tämän maantieteellisen nimen kyseisten tuotteiden maantieteellistä alkuperää osoittavaksi ilmaukseksi.

ks. 36, 38 ja 45 kohta

2. Tavaramerkin oikeusvaikutuksen ulottuvuutta koskevalla yhteisön tavaramerkistä annetun asetuksen N:o 40/94 12 artiklan b alakohdalla, kun sitä tarkastellaan suhteessa saman asetuksen 7 artiklan 1 kohdan c alakohtaan, pyritään ─ erityisesti sellaisten tavaramerkkien osalta, jotka eivät kuulu viimeksi mainitun säännöksen soveltamisalaan, koska ne eivät ole yksinomaan kuvailevia ─ muun muassa siihen, että sellaisen maantieteelliseen alkuperään liittyvän ilmauksen käyttäminen, joka on myös useasta osatekijästä koostuvan tavaramerkin osa, ei kuulu tällaisen tavaramerkin haltijalla asetuksen 9 artiklan nojalla olevan kielto-oikeuden soveltamisalaan silloin, kun tällaista ilmausta käytetään hyvää liiketapaa noudattaen. Kyseisen artiklan mahdollinen soveltaminen edellyttää näin ollen sitä, että ensin todetaan, että kyseessä on pätevästi rekisteröity tavaramerkki ja että sen haltija vetoaa oikeuksiinsa. Väitetty oikeudenloukkaaja voi tällöin puolustuksenaan vedota asetuksen 12 artiklaan torjuakseen haltijan oikeuksien loukkausta koskevan väitteen.

Niinpä tähän säännökseen ei voida tukeutua rekisteröintimenettelyssä.

ks. 55─57 kohta

3. Yhteisön tavaramerkistä annetun asetuksen N:o 40/94 38 artiklan 2 kohdassa säädetään, että jos rekisteröitäväksi haettuun tavaramerkkiin kuuluu osatekijä, jolla ei ole erottamiskykyä, sisämarkkinoiden harmonisointivirasto (tavaramerkit ja mallit) voi pyytää rekisteröinnin edellytyksenä selitystä, ettei hakija aio vaatia yksinoikeutta tämän osatekijän osalta.

Asetuksen 38 artiklassa tarkoitettua selitystä koskevat säännökset eivät merkitse sitä, että virasto on velvollinen pyytämään selityksen antamista. Tällaista selitystä ei myöskään voida pyytää, ellei ole olemassa osatekijöitä, joita luopuminen voisi koskea, mikä on tilanne, jos se ainoa osatekijä, josta tavaramerkki muodostuu, ei itsessään voi saada suojaa.

ks. 62 ja 64 kohta